Document ID: /fineweb-2-swissfilter-quality_10-filterrobots/filtered/02819.jsonl.gz/106

Piše: Danko Radaljac
Hajduk je u srijedu 21. lipnja, predstavio svoj novi treći dres, za utakmice u kojima ne može zbog protivničke odjevne kombinacije igrati u bijelom ili crveno-plavom. Sama boja je tirkizno-zelena, a zanimljiv je zbog jedne posebnosti. Radi se o odjevnom predmetu koji je napravljen u potpunosti recikliranim materijalima. Svaki pojedinačni dres za odrasle osobe napravljen je od recikliranja 13 plastičnih boca od pola litre.
Još od prošle natjecateljske sezone Hajduk je u kampanji “Hajduk Split – za bolji svit” kojim želi isticati ekološke potrebe današnjice. Uostalom, u programu predstavljanja novog dresa obavljeno je i čišćenje podmorja kod splitskog kultnog veslačkog kluba Gusar. Tako je ovaj dres poseban minimalno u hrvatskim okvirima, a koliko se može naći pretragom interneta, radi se o neobičnoj stvari i u europskim okvirima. Sam dres nekima je ružan, nekima lijep, kako to već bude s novim dresovima, ukusi su različiti.
Hajduk kao klub i trgovačko društvo ovime pak nastavlja svoj smjer društveno odgovornog poslovanja. Tržište je za sada reagiralo odlično, samo u prvi sat prodaje preko web shopa prdano je 500 dresova. Kako se definitivno radi o neobičnom i specifičnom dresu, zasigurno će izazvati i zanimanje kolekcionara diljem Europe.